**Sociālās iekļaušanas politikas koordinācijas komitejas sēdes**

PROTOKOLS Nr**.**2

**2020.gada 10.jūnijs**

**plkst. 13.00**

Labklājības ministrijā, Skolas ielā 28

(Zoom platforma **Meeting ID: 907 155 8859 Password: 321321)**

**Sēdē piedalās:**

**Komitejas vadītājs**

Ingus Alliks Labklājības ministrijas (turpmāk – LM) valsts sekretārs

**Komitejas vadītāja vietniece**

Elīna Celmiņa LM Sociālās iekļaušanas politikas departamenta direktore

**Komitejas locekļi:**

Gatis Bērziņš Ārlietu ministrijas Eiropas Savienības Koordinācijas un politiku

departamenta, COREPER I sagatavošanas nodaļas vecākais referents

Madara Brīvere Ekonomikas ministrijas Mājokļu politikas departamenta vecākā referente

Pēteris Leiškalns Latvijas Darba devēju konfederācijas Sociālās drošības un veselības aizsardzības eksperts

Inga Lukjanoviča Satiksmes ministrijas Autosatiksmes departamenta Autotransporta nodaļas vecākā referente

Dzintra Mergupe Izglītības un zinātnes ministrijas (turpmāk – IZM) Izglītības

Kurtaite departamenta eksperte

Liene Purmale Latvijas Cilvēku ar īpašām vajadzībām sadarbības organizācija „Sustento” projektu vadītāja (aizvieto Latvijas Cilvēku ar īpašām vajadzībām sadarbības organizācija „Sustento” Valdes locekli Ivetu Neimani)

Agnese PabērzaVides aizsardzības un reģionālās attīstības ministrijas Pašvaldību departamenta Pašvaldību pārraudzības nodaļas vecākā eksperte (aizvieto Vides aizsardzības un reģionālās attīstības ministrijas Pašvaldību departamenta Pašvaldību pārraudzības nodaļas juristi Svetlanu Patmalnieci)

Vineta Pavlovska Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore

Deniss Kretalovs Kultūras ministrijas (turpmāk – KM) Sabiedrības integrācijas departamenta vecākais referents (aizvieto KM Sabiedrības integrācijas departamenta direktori Sanitu Rancāni-Delekolē)

Egils Rutkovskis Biedrības “EAPN-Latvia” pārstāvis (aizvieto biedrības „EAPN-Latvia” revidenti Mārīti Rozentāli)

Mārtiņš Svirskis Latvijas Brīvo arodbiedrību savienības pārstāvis (aizvieto Latvijas Brīvo arodbiedrību savienības Priekšsēdētāja vietnieku Egīlu Baldzēnu)

Ludis Neiders Ekonomikas ministrijas Analītikas dienesta ekonomists

Ilze Rudzīte Latvijas Pašvaldību savienības Padomniece veselības un sociālajos jautājumos

Ilze Slokenberga Zemkopības ministrijas Starptautisko lietu un stratēģijas analīzes departamenta Stratēģijas analīzes nodaļas vadītāja vietniece

Sandra Segliņa Tieslietu ministrijas Stratēģijas departamenta vecākā referente

Laine Zālīte Vidzemes plānošanas reģiona sociālo pakalpojumu eksperte

Oskars Zuģickis Latgales pārstāvniecība Rīgā Juridiskās un lietvedības nodaļas Sabiedrisko attiecību speciālists

Viktors Veretjanovs Centrālā statistikas pārvaldes Sociālās statistikas departamenta Ienākumu un dzīves apstākļu statistikas daļas vadītājs

Liene Skuja Veselības ministrijas (turpmāk – VM\_ Integrētas veselības aprūpes nodaļas vecākā eksperte

Natālija Gerasimova Zemgales plānošanas reģiona pārstāve (aizvieto Zemgales plānošanas reģiona Sociālo jautājumu speciālisti Daci Strautkalni)

Vaira Vucāne Latvijas Bērnu fonda Viceprezidente

**Sēdē nepiedalās:**

Maruta Bubene Rīgas domes Labklājības departamenta Rīgas patversmes vecākā sociālā darbiniece

Aija Barča Latvijas Pensionāru federācijas Pensiju komisijas vadītāja

Edīte Bēvalde Latvijas Lauku sieviešu apvienības Salas novada pašvaldības projektu vadītāja

Inga Kalniņa Kurzemes plānošanas reģiona administrācijas Sociālo pakalpojumu attīstības eksperte

Līva Matuzele Biedrības „Resursu centrs sievietēm „MARTA”” Politikas koordinatore

**Citi sēdes dalībnieki:**

Olita Arkle Izglītības un zinātnes ministrijas (turpmāk – IZM) Izglītības departamenta Vecākā eksperte (vispārējā izglītība)

Māris Brants SIA “Projektu un kvalitātes vadība” pētnieks

Andris Burtnieks Biedrības “EAPN- Latvia” biedrs

Evija Kļave Nodibinājuma “Baltic Institute of Social Sciences” pētniece

Oksana Žabko Nodibinājuma “Baltic Institute of Social Sciences” pētniece

Kristīne Kļukoviča Sabiedrības integrācijas fonda (turpmāk – SIF) Attīstības instrumentu nodaļa, Motivācijas programmas koordinatore

Jeļena Šaitere Nodarbinātības valsts aģentūras (turpmāk – NVA) Pakalpojumu departamenta Darba meklēšanas atbalsta nodaļa eksperte

Ilze Skrodele – LM Metodiskās vadības un kontroles departamenta direktore

Dubrovska

Imants Lipskis LM Darba tirgus politikas departamenta direktors

Žanis Buhanovskis LM Metodiskās vadības un kontroles vecākais referents

Evija Zača VM Politikas koordinācijas nodaļas vecākā eksperte

Ieva Garanča VM Veselības veicināšanas un atkarību profilakses nodaļas vecākā eksperte

Evija Eglīte SIA “Projektu un kvalitātes vadība” projektu vadītāja

**Sēdi protokolē:**

Zanda Beinare LMSociālās iekļaušanas politikas departamenta vecākā referente

**Sociālās iekļaušanas politikas koordinācijas komitejas (turpmāk – SIPKK) 10.06.2020. sēdes darba kārtība:**

1. SIPKK sēdes atklāšana un darba kārtības apstiprināšana;
2. Ikgadējs nabadzības un sociālās atstumtības mazināšanas rīcībpolitikas izvērtējums;
3. Jaunas metodoloģijas izstrāde iztikas minimuma patēriņa preču un pakalpojumu groza noteikšanai un tās aprobācija (izmēģinājumprojekti);
4. Atbalsta pasākumu kopums romu bezdarbnieku efektīvākai iesaistīšanai darba tirgū, t.sk. piesaistot ES struktūrfondu finansējumu.
5. **SIPKK sēdes atklāšana un darba kārtības apstiprināšana**

**(ziņotājs: E.Celmiņa)**

**E.Celmiņa**informē, ka I.Alliks SIPKK sēdei pievienosies ar novēlošanos. Informē par darba kārtības punktiem.

1. **Ikgadējs nabadzības un sociālās atstumtības mazināšanas rīcībpolitikas izvērtējums**

**(ziņotājs: E.Kļave; O.Žabko)**

**E.Kļave** sniedz prezentāciju (pielikums Nr.1) par **Ikgadējā nabadzības un sociālās atstumtības mazināšanas rīcībpolitikas** **izvērtējuma** (turpmāk – izvērtējums) rezultātiem. Gala ziņojums vēl ir saskaņošanā. Šis izvērtējums, kā ierasts, sadalās divos tematiskajos blokos: 1) tika vērtēti dati un rīcībpolitikas nabadzības un sociālās atstumtības mazināšanas jomā 2017.gadā;

2) padziļinātā tēma šī izvērtējuma ietvaros ir nevienlīdzība sabiedriskā transporta jomā. Atskaites punkts 2008./2009 gads, līdz 2019.gadam.

Attiecībā uz sociālo atstumtību un nabadzību tiek analizēta galveno statistikas rādītāju dinamika no 2015. – 2017.gadam. No analizētajiem datiem redzams, ka, piemēram, ienākumu nevienlīdzības rādītājs ir palielinājies. Vēl viens būtisks rādītājs ir minimālā ienākuma līmenis (turpmāk – MIL), kuru vairāk izmanto Latvijas situācijā. Atbilstoši 2014.gada apstiprinātajai koncepcijai “Par minimālā ienākuma līmeņa noteikšanu”, tas tiek izteikts kā 40% no ienākumu mediānas pēc Latvijas izvēlētās ekvivalences skalas (1, 0.7, 0.7). Atbilstoši Centrālās statistikas pārvaldes publicētajai informācijai 2017. gadā MIL bija 198 *euro* un attiecīgi 9% valsts iedzīvotāju ienākumi bija zem 198 *euro*. Tāpat izvērtējumā tiek analizēti dati ienākumu kvintiļu grupās, kā arī izmaiņas ienākumu apmērā katras kvintiļu grupas ietvaros. Izvērtējumā tiek analizēta sociālo transfertu ietekme uz iedzīvoju ienākumiem un līdz ar arī to ietekme uz nabadzības riska rādītājiem. Atsevišķi izvērtējumā ir skatīti arī personu ar invaliditāti ienākumi un nabadzības riska rādītāji, izmantojot Valsts sociālās apdrošināšanas aģentūras administratīvos mikrodatus (sīkāka datu analīze atspoguļota pielikumā esošajā prezentācijā). Dati parāda, ka personu ar invaliditāti vidū liela nozīme ir nodarbinātībai, ja skatās tikai ienākumus no sociālajiem transfertiem, tad nabadzības risks ir daudz augstāks, nekā, ja sociālos transfertus un darbā gūtos ienākumus skatās kopā. Tas liecina par nodarbinātības augsto nozīmi nabadzības un sociālās atstumtības mazināšanā. Kopumā galvenās mērķa grupas, kuras attiecīgajā pārskata periodā bija pakļautas augstākam nabadzības riskam, bija seniori (65+), cilvēki, kuri nestrādā, un personas ar invaliditāti. Ģimeņu ar bērniem situācijai ir tendence uzlaboties, ņemot vērā arī vairākas rīcībpolitikas, kas sekmējušas šīs grupas finansiālās situācijas uzlabošanos.

*Galvenie secinājumi*: saglabājas salīdzinoši augsts nevienlīdzības koeficients – nabadzīgākās iedzīvotāju daļas ienākumi ir 6,5 reizes zemāki nekā sabiedrības turīgākajai daļai. Samazinās trūcīgo, maznodrošināto personu skaits, kas daļēji ir skaidrojams ar ilgstoši nemainīgi zemajiem statusu piešķiršanas sliekšņiem, kamēr minimālā un vidējā darba alga valstī turpina pieaugt.

**O.Žabko** turpina prezentāciju par izvērtējuma specifisko tēmu – **Nevienlīdzības sabiedriskā transporta jomā izvērtējums**. Pēdējos piecos gados starptautiskajā perspektīvā runā par transporta nabadzību, kas ietver dažādus aspektus (skatīt prezentācijā, pielikums Nr.1). Izvērtējums noris laikā, kad beidzas Transporta pamatnostādņu 2014.-2020.gadam īstenošanas periods. Šobrīd tiek izstrādātas jau nākamās transporta attīstības pamatnostādnes, kuras šajā izvērtējumā netiek analizētas, bet no šobrīd spēkā esošiem informatīvajiem ziņojumiem ir noprotama kopējā attīstības tendence. Kā būtiskie izaicinājumi ir: 1) pasažieru plūsmas samazinājums, ko daļēji ietekmējusi iepriekšējā ekonomiskā krīze, un 2) pārvadātāju zaudējumu pieaugums.

Ja skatās uz mājsaimniecību budžetiem, tad redzams, ka lauku reģionu iedzīvotāji tērē vairāk no mājsaimniecības budžeta pārvietošanās vajadzību nodrošināšanai – 2016.gadā lauku reģionos tie ir 17,1% no mājsaimniecības budžeta uz vienu ģimenes locekli, kamēr, piemēram, Rīgā tie ir 13,4% uz vienu ģimenes locekli.

Vēl viens būtisks aspekts ir atvieglojumi sabiedriskajā transportā. Valsts līmenī ir septiņas mērķa grupas, kurām atvieglojumi tiek piemēroti, pašvaldību līmenī – atkarīgs no katras pašvaldības saistošajam noteikumiem. Kopumā 98 pašvaldības ir noteikušas vismaz vienu papildu mērķa grupu valsts noteiktajām mērķa grupām atvieglojumu saņemšanai. Bieži vien mērķa grupas ir skolēni vai trūcīgas/maznodrošinātas personas. Gadījumu izpēte tika veikta piecās apdzīvotās vietās saistībā ar nokļūšanu uz un no novadu centriem. Galvenās grūtības lauku iedzīvotājiem saistās ar izmaksām sabiedriskajā transportā, ceļā pavadītais laiks, nepiemērots sabiedriskā transporta kursēšanas laiks, funkcionēšanas ierobežojumi, kas kavē pakalpojuma saņemšanu. *Secinājumi* – pētnieki iesaka iekļaut sabiedriskā transporta politikas dokumentos nevienlīdzības aspektus, lai būtu skaidrāka nākotnes politikas vīzija.

**P.Leiškalns** jautājums: (ierakstīts Zoom sarunu telpā jeb čatā): Kāda ekvivalences skala tiek izmantota, aprēķinot nabadzības riska slieksni? Vai pētnieki uzskata par pieņemamu, ka Latvijā bērnam līdz 14.g.v. nabadzības slieksnis ir 30% no pirmā pieaugušā?

**E.Kļave** atbild, ka pētījumā tiek lietota EU-SILC nabadzības riska aprēķināšanas skala. Koeficients 0.3 bērnam līdz 14 gadu vecumam tiek izmantoti pēc OECD modificētās ekvivalences skalas. Par šīm skalām un par to, kā tās tiek piemērotas, tika diskutēts arī pagājušajā gadā. Šeit nav jautājums par to, vai uz bērnu attiecinātais koeficients 0.3 ir vai nav korekts, bet gan par metodoloģisko pieeju. Izvērtējumā tiek atspoguļoti dažādi nabadzības rādītāji pie dažādām izvēlētām ekvivalences skalām, lai parādītu, kā mainās nabadzības riska rādītāji, ja tiek piemērotas atšķirīgas ekvivalences skalas, un līdz ar to mainās iedzīvotāju ienākumu mediāna vienam ekvivalentajam patērētājam. Tas ļauj izvērtējuma lasītājam pašam veikt secinājumus un skatīties jautājumu kopsakarības.

**O.Zuģickis** jautā, vai ir kāds vizuāls materiāls par to, kuras ir tās teritorijas, apdzīvotās vietas, no kurām ir visgrūtāk nokļūt līdz reģionu centriem un galvaspilsētai?

**O.Žabko** atbild, ka izvērtējumā izmantota informācija, kas pieejama Satiksmes ministrijas izstrādātajos un Ministru kabinetā iesniegtajos informatīvajos ziņojumos. Ziņojumos ir minētas konkrētas apdzīvotās vietas, no kurām ir vislielākās problēmas ar sabiedriskā transporta pieejamību un savienojamību ar reģionu centriem un galvaspilsētu.

**E.Celmiņa** informē, ka izvērtējumu plānots pabeigt 2020.gada jūlija mēnesī, vēl jāveic pētījuma galīgā saskaņošana pētnieku starpā, kā arī iespējams tiks lūgts komitejas locekļu viedoklis par pētījumu.

**Nolemj:** *Sniegto informāciju pieņemt zināšanai*.

1. **Ikgadējs nabadzības un sociālās atstumtības mazināšanas rīcībpolitikas izvērtējums.**

**(ziņotājs: M.Brants)**

**M.Brants** sniedz prezentāciju “**Jaunas metadoloģijas izstrāde iztikas minimuma patēriņa preču un pakalpojumu groza noteikšanai un tā aprobācija (izmēginājumprojekti)**”. Ir pabeigta mājsaimniecību budžetu datu pētīšana. Turpmākais posms – citu izdevumu/kategoriju prioritizēšana, citu izdevumu precizēšana. Covid-19 pandēmijas dēļ izsludinātās ārkārtējās situācijas ietekmē fokusgrupu diskusijas (turpmāk – FGD) uz laiku tika apturētas. Šobrīd norit darbs pie fokusgrupu organizēšanas un fokusgrupu satura izstrādāšanas. LM ir izsūtījusi fokusgrupu vadlīniju piedāvājumus SIPKK locekļiem. Ir noteikts pārtikas preču grozs visām piecām kategorijām (par kategoriju dalījumu skatīt 26.02.2020 SIPKK sēdes protokolā), kurām nav pamata mainīties. No 2016.gada mājsaimniecību budžeta pētījuma datiem, pieliekot klāt inflācijas apmēru pārtikas precēm, izveidojas katras kvintiļu grupas vidējās izmaksas pārtikas precēm. Tālāk aptaujās iegūtie dati par iedzīvotāju izdevumiem pārtikai mēnesī tiks krustoti ar pētnieku izveidotajiem kvintiļu grupu izdevumiem.

Fokusgrupu intervijas varētu dalīt divās grupās: 1) 1. – 2. ienākumu kvitile un 2) 3. – 4. ienākumu kvintile. Visus izdevumus dala 3 kategorijās: 1) mājsaimniecību izdevumi 2) individuālie izdevumi un 3) izdevumi, kas saistīti ar atpūtu, darbu un mācībām (mācību piederumi, kancelejas preces u.c.). Svarīgi, lai fokusgrupu dalībnieki saprastu apspriežamos jautājumus. Tādēļ pirms diskusijas SKDS kolēģi sazināsies ar rekrutētajiem intervētajiem, lai pārrunātu dažādus jautājumus, tostarp par izdevumu kategorizāciju, veidojot izpratni, kā jānorāda izdevumu pozīcijas, lai iespējami raiti noturētu diskusiju par izdevumu pozīcijām un apjomu. Sagatavošanās procesā ievāks informāciju, cik cilvēku ir ģimenē, lai būtu skaidra izpratne par to, kā izdevumi sadalās. Intervijās vairīsies iesaistīt tās ģimenes, kurās ir ļoti specifiskas vajadzības, piemēram, ģimenēs, kurās ir cilvēki ar smagu invaliditāti. No šādām ģimenēm datus vēlākā pētījuma stadijā iegūs aptaujas formā. Fokusgrupu laikā tiks precizēts ģimenes locekļu skaits, runās par tipiskākajiem ģimenes izdevumiem, sadalot izdevumus grupās – ikmēneša, ikgadējie, retie un vienreizējie izdevumi. Mērķis ir precizēt summas, kuras dažādām izdevumu kategorijām, dažādiem ģimeņu tipiem un dažādām izdevumu kvintilēm tiks šādā veidā nosauktas, lai aptaujas gaitā būtu nepieciešami mazāki precizējumi.

**E.Celmiņa** informē, ka fokugrupas vadlīnijas tika nosūtītas SPKK locekļiem un līdz 2020.gada 12.jūlija plkst.14.00 vēl ir iespējams iesniegt savus komentārus un priekšlikumus. **E.Celmiņa** papildus informē, ka iztikas minimuma grozs (turpmāk – IMG) tiek veidots no divām daļām, viena daļa ir pārtikas daļa, kas sastāv no konkrētu pārtikas preču nomenklatūras ar konkrētām cenām, bet otra daļa ir preču un pakalpojumu groza izstrāde. Ir būtiski, ka IMG izveidē tiek iesaistīta sabiedrība – gan fokusgrupu diskusiju veidā, gan aptauju veidā, tādējādi veidojot to ne tikai kā ekspertu subjektīvu izpratni par vēlamo vai nepieciešamo, bet nodrošinot daudz plašāku sabiedrības līdzdalību IMG izstrādē.

**A. Burtnieks** jautā, cik cilvēki tiks iesaistīti FGD diskusijās un cik tiks aptaujāti?

**M.Brants** atbild, ka aptaujātas tiks aptuveni 1000 personas no noteikto kvintiļu grupām. FGD diskusijās piedalīsies apmēram 60 personas, katrā diskusijā 10 personas, bet tiek pieļauta arī lielāks vai mazāks personu skaits grupā.

**Liene Skuja** jautā, kā tiks skaidroti, apkopoti un izmantoti FGD iegūtie rezultāti un informācija? Vai rezultātu skaidrojumu apzīmējumus iespējams nosaukt savādāk, lai sakristu ar veselības nozarē izmantotajiem nosaukumiem?

**M.Brants** atbild, ka FGD vadlīnijas esošās atzīmes ir tikai piezīmes, kas paredzētas FGD moderatoram, lai FGD diskusiju laikā moderatoram ir skaidrs, par kādu tēmu ir runa un tās netiks rādītas FGD dalībniekiem. Attiecībā par medicīnas izdevumiem, tos plānots mērīt kā vienu kopumu, kur izdalīti atsevišķi medicīnas pakalpojumi, kuri ir noteikti kā tipiskākie medicīnas izdevumi gada ietvaros, bet izdevumi, kuri ir kā ārkārtējie medicīnas izdevumi, šo sadaļu nav plānots diferencēt. FGD diskusijās, kad tiks apskatīta tēma par medicīnas izdevumiem, jāpiedalās personām, kuru ikdienas medicīnas izdevumi ir lielāki, piemēram, pensionāri.

**Nolemj**: *Sniegto informāciju pieņemt zināšanai.*

**4. Atbalsta pasākumu kopums romu bezdarbnieku efektīvākai iesaistīšanai darba tirgū, t.sk. piesaistot ES struktūrfondu finansējumu.**

**(ziņotājs: D.Kretalovs, J.Šaitere, O.Arkle, K.Kļukoviča)**

**­­­­­­**

**E.Celmiņa** informē: Par ceturto darba kārtības jautājumu informāciju sniegs KM pārstāvis Deniss Kretalovs, NVA pārstāve Jeļena Šaitere, IZM pārstāve Olita Arkle un SIF pārstāve Kristīne Kļukoviča.

**D.Kretalovs** sniedz prezentāciju “**Labās prakses ekspertu vizīte Lietuvā par romu integrāciju darba tirgū (21.11.-22.11.2019.)**” (pielikums Nr.2). Latvijas romu platformas ietvaros tika nolemts iepazīties ar Lietuvas praksi romu integrācijai darba tirgū. Vizīte bija 2019.gada novembrī ar kolēģiem no LM, NVA un romu kopienas pārstāvjiem. Mērķis bija iepazīt labo praksi un turpināt diskusiju Latvijā pa iesējām pielāgot pieeju Latvijas situācijai. Romu situācija Lietuvā ir līdzīga kā Latvijā:

* Romu iedzīvotāju skaits Lietuvā ir ap 2 000 (Latvijā – 6892), no kuriem 93% ir Lietuvas pilsoņi (LV – 95,5%);
* 80% ar pamatskolas vai zemāku izglītības līmeni;
* 42% darbspējīgā vecuma romu ir bez darba analfabētisma dēļ;
* no kopējā reģistrēto bezdarbnieku skaita tikai 15%romu reāli iesaistās darba tirgū (ND dati);
* augsts ilgstošo bezdarbnieku līmenis;
* darba pieredzes trūkums;
* aizspriedumi pret romiem;
* 70% reģistrēto romu bezdarbnieku ir klasificēti kā *darba meklētāji ar ļoti ierobežotām nodarbinātības iespējām, zemo izglītību, sociālo prasmju, veselības problēmu, atkarību un motivācijas trūkuma dēļ;*

Romu integrācijas politika Lietuvā tiek īstenota balstoties uz plānošanas dokumentu “Rīcības plāns romu integrācijai Lietuvas sabiedrībā 2015. – 2020.gadam”, sadarbojoties starpinstitucionālā līmenī. Nodarbinātības jomā tiek attīstīti sekojoši pasākumi:

* attālinātas mācīšanas iespējas;
* apmācības programmas pieaugušiem;
* profesionālās apmācības;
* atbalsta projekti romu nodarbinātības veicināšanai, izmantojot ESF finansējumu.

Lietuva, izmantojot ESF atbalstu, īsteno projektu Strādāsim kopā ar romiem. Mērķis ir *nodrošināt sociālās integrācijas pakalpojumus romu tautības cilvēkiem, lai palīdzētu viņiem iekļauties darba tirgū un sabiedrībā, tādējādi mazinātu viņu sociālo atstumtību.* Projekts ir daļa no Lietuvas *Darbības programmas* 8.3.1.mērķa īstenošanas, proti, *palielināt no darba tirgus vistālāk esošo cilvēku integrāciju darba tirgū.*

Priekšlikumi romu integrācijas pasākumu pilnveidošanai Latvijā ir sekojoši:

* izveidot atbalsta pasākumus romu bezdarbnieku efektīvākai iesaistīšanai darba tirgū ES struktūrfondu ieguldījumu plānošanas periodā (2021.-2027.), it īpaši ilgstošo romu bezdarbnieku (ar pamatskolas un zemāko izglītības līmeni) kapacitātes celšanai un prasmju attīstībai, mērķtiecīga atbalsta sniegšanai meklējot darbu (romu mediatori);
* paredzēt atbalsta pasākumus darba devējiem un romu darba ņēmējiem, lai mazinātu romu diskriminācijas risku darba tirgū, t.sk. atbalsts sociokulturālajiem pakalpojumiem;
* attīstīt sadarbību ar romu nevalstiskajām organizācijām un pašvaldībām.

**J.Šaitere** sniedz prezentāciju “Nodarbinātības valsts aģentūras atbalsts romu tautības pārstāvjiem” (pielikums Nr.3). Tiek raksturots romu tautības bezdarbnieka statistiskais portrets. Romu tautības bezdarbnieku izglītības līmenis ierobežo iespējas darba tirgū, jo ar pamatizglītību un zemāku par pamata izglītību iespēja iekārtoties darbā pārsvarā ir tikai zemas kvalifikācijas profesijās. NVA piedāvā romu tautības bezdarbniekiem piedalīties dažādos aktīvajos nodarbinātības pasākumos, lai palīdzētu izprast darba tirgus prasības un veicinātu iekārtošanos patstāvīgajā darbā. Romu tautības bezdarbnieki 2020.gada 4 mēnešos visvairāk piedalījušies tādos NVA pasākumos kā algotie pagaidu sabiedriskie darbi (tā ir iespēja iegūt un uzturēt darba iemaņas) un atbalsta pasākumos ilgstošajiem bezdarbniekiem (iespēja izmantot mentora pakalpojumus – praktisku atbalstu darbā iekārtošanās jautājumos), kā arī apmācību pasākumos. Visiem NVA reģistrētajiem klientiem ir iespēja saņemt karjeras konsultācijas, tiek sniegta palīdzība darba meklēšanas iemaņu apguvei (veidotas darba meklēšanas stratēģijas, sagatavoti pieteikuma dokumenti – CV un/vai motivācijas vēstules, pievērsta uzmanība komunikācijai darba intervijā), kā arī risināti profesionālās izvēles jautājumi (t.sk. izglītības turpināšanas iespējas).

**O.Arkle**  sniedz informāciju, ka IZM vienu reizi trijos gados veic romu tautības bērnu izglītības monitoringu, jaunākais monitorings tiks veikts 2020.gada laikā. Tagad tiks prezentēti iepriekšējos monitoringos iegūtie dati. Monitorings tiek veikts izvērtējot sekojošus datus:

1. Obligātās pamatizglītības ieguve – iepriekšējos izvērtēšanas periodos bija 15.5% romu tautības bērni, kuri neieguva obligāto pamatizglītību līdz 18.g.v., bet pagājušajā periodā (pirms trīs gadiem) – 7.5%. Iemesli izglītības neiegūšanai ir dažādi, piemēram, aizbraukšana no valsts vai 18 gadu vecuma sasniegšana, ko paši skolotāji vai skolēni min monitoringa rezultātos.
2. Mācību grūtības – pamatā grūtības apgūt mācību vielu ir šādos mācību priekšmetos – matemātika, dabas zinības, latviešu valoda un angļu valoda. Ja skolēnam ir zemi vērtējumi, tiek piemēroti papildu atbalsta pasākumi, piemēram, divas papildu mācību nedēļas vasaras periodā un pēc tam ieskaite.
3. Mācību programmas, kurās mācās romu tautības bērni – tiek īpaši uzsvērts, lai romu tautības bērni turpinātu izglītību vispārējā vidējā izglītībā. Šobrīd 3.6% jeb 33 romu tautības skolēni turpina mācības no 10. līdz 12.klasei. Nedaudz pieaug arī romu tautības bērnu skaits, kuri iesaistās profesionālajā izglītībā, tie ir 4.6%, un arī augstākajā izglītībā ir nedaudz virs desmit romu tautības studenti.

Veicot romu tautības bērnu izglītības monitoringu, ir secināts, ka liela daļa romu tautības bērni (308) apgūst speciālās izglītības programmu, kas ir satraucošs rādītājs. Ņemot vērā, ka no 2020.gada 1.septembra speciālo izglītību speciālajās izglītības iestādēs varēs apgūt tikai bērni ar garīgās attīstības traucējumiem un smagiem garīgās attīstības traucējumiem, savukārt pārējie bērni tiks integrēti vispārējā izglītībā, līdz ar to varētu mazināties romu tautības bērnu skaits, kas apgūst izglītību speciālajā izglītības programmā. No 2020.gada 1.septembra bērni ar jauktiem attīstības traucējumiem, somatiskiem traucējumiem vai valodas traucējumiem mācīsies vispārējās izglītības iestādēs. Šādiem skolēniem tiks sniegts sociālā pedagoga atbalsts, psihologa atbalsts utt.

1. Tiek vērtēta arī skolēnu iesaiste dažādu ES struktūrfondu projektos, piemēram “Pumpurs”, kurā tiek sniegts īpašs atbalsts skolēniem, kuri ir pārtraukuši vai kuriem ir risks priekšlaicīgi pārtraukt mācības līdz 9.klasei. IZM pauž gandarījumu, ka iepriekšējā 2019./2020. mācību gadā Daugavpils 6.vidusskolā strādāja romu tautības skolotāja palīgs, kurš ir nozīmīgs atbalsts romu bērniem un turpmāk arī tiks vērsta uzmanība uz to, lai romu mediatori un romu tautības skolotāju palīgi turpinātu strādāt izglītības iestādēs.

Šajā 2020./2021. mācību gadā tiks veikts padziļināts pētījums par romu tautības bērniem izglītības iestādēs. IZM papildus informē, ka iepriekšējā 2019./2020. mācību gadā skolās mācījās 858 romu tautības bērni un to skaits ar katru gadu samazinās, bet tas ir saistīts ar kopējo tendenci, ka izglītojamo skaits skolās samazinās.

**E.Celmiņa** jautā, vai minētais romu tautības bērnu skaits (858) izglītības iestādēs ir ar pozitīvu tendenci vai nē?

**O.Arkle** atbild, ka romu tautības bērnu skaits izglītības iestādēs vairākus gadus ir gandrīz nemainīgs, tie ir apmēram 0.04% no kopējā izglītojamo skaita.

**K.Kļukoviča** sniedz informāciju, ka projekta “Dažādības veicināšana” ietvaros tiek īstenota aktivitāte “Motivācijas paaugstināšana un atbalsta pakalpojumu nodrošināšana sociālās atstumtības riskam un diskriminācijas riskiem pakļautām personu grupām” jeb īsāk “Motivācijas programma” no 2018.gada. “Motivācijas programmas” ietvaros izvirzītas četras mērķa grupas, personas, kuras ir pakļautas sociālās atstumtības un diskriminācijas riskiem pēc invaliditātes, etniskās piederības, vecuma un dzimuma dēļ. Vienā no mērķa grupām “etniskā piederība” ir arī romu tautības pārstāvji. Līdz šim “Motivācijas programmas” pakalpojumus ir saņēmušas 1444 personas, programma tiek īstenota visā Latvijas teritorijā. No 1444 personām 52 romu tautības pārstāvji ir saņēmuši atbalstu “Motivācijas programmas” ietvaros, kur 31 ir sieviete, bet 21 – vīrietis. Vidējais vecums sievietēm ir 41 gads, bet vīriešiem 35 gadi. Jau iepriekšējie prezentētāji akcentēja analfabētisma problēmu romu tautības vidū. No 52 atbalstu saņēmušajiem romu tautības pārstāvjiem 9 bija analfabēti, 5 ar vidējo izglītību, 36 ar pamatizglītību, bet ar augstāko izglītību neviena persona. Pozitīvi tiek vērtēts, ka “Motivācijas programmā” ietilpst dažādu speciālistu, psihologu, juristu, karjeras konsultantu un pārmaiņu aģenta jeb speciālists ar sociālā darba izglītību individuālas konsultācijas, kā arī atbalsta grupas. Kopējais motivācijas programmas ilgums ir 56h jeb 6 mēneši. Tikai trīs personas ir pārtraukušas “Motivācijas programmas” programmu, pārējie 49 romu tautības pārstāvji ir pabeiguši šo programmu. Papildus informē, ka 10 personas ir sasniegušas “Motivācijas programmā” noteikto mērķi, 4 personas uzsāka darba meklējumus, 4 – iesaistījās izglītībā un 2 – nodarbinātībā. Ja algotos sabiedriskos darbus NVA akcentēja kā rezultatīvo rādītāju, tad “Motivācijas programmas” ietvaros šādu nodarbinātību nevar ieskaitīt rezultatīvajos rādītājos, jo gan Finanšu ministrija, gan Centrālā finanšu un līgumu aģentūra ir norādījusi, ka šādus darbus veicot netiek uzkrāts personas apdrošināšanas stāžs un netiek veiktas sociālās iemaksas. Lai arī šādu darbu veikšana netiek ieskaitīta “Motivācijas programmas” rezultatīvajos rādītājos, speciālisti tomēr aicina personas iesaistīties arī šādos darbos, jo personām ar zemām prasmēm, izglītību un ja nav darba pieredzes, šāds sabiedriski algots darbs ir labs rezultāts.

Attiecībā uz reģioniem, vislielākais romu skaits, kas saņēma “Motivācijas programmas” pakalpojumus ir Alojas novadā 17 personas un Preiļu novadā 8 personas, kā arī Ventspilī, Jelgavā, Olainē, Riebiņos, Jēkabpilī un Rēzeknē.

“Motivācijas programmas” tehniskajā specifikācijā ir iekļauts, ka pakalpojumu sniedzējiem ir jāsadarbojas ar romu mediatoriem. Grūtības, ar kādām saskaras strādājot ar romu tautības pārstāvjiem, ir tas, ka viņi ir slēgta kopiena un ir grūtības iesaistīt pakalpojumu saņemšanā. No otras puses ir tas, ka viņi pietiekoši labi pārzin savas sociālās tiesības uz dažādiem pašvaldību nodrošinātiem pakalpojumiem vai pabalstiem, taču, vēršoties pašvaldībās, lai realizētu savas sociālās tiesības, saskaras ar diskrimināciju no pašvaldību pārstāvju puses. Romu tautības pārstāvji ir labi organizēti un necieš no dažādu atkarību izraisošu vielu lietošanas, kas atvieglo sniegt atbalstu “Motivācijas programmas” ietvaros. Tāpat romu tautības pārstāvjiem ļoti būtisks ir sezonālais darbs, kā ogošana, sēņošana, zvejošana, sevišķi tas ir izteikts Vidzemes novados.

**E.Celmiņa** jautā, kāpēc no mazapdzīvotas vietas kā Aloja “Motivācijas programmas” ietvaros pakalpojumu saņēmēju skaits ir tiks liels, bet vietās, kur iedzīvotāju skaits ir lielāks – mazāk?

**K.Kļukoviča** skaidro, ka tas atkarīgs no speciālista profesionalitātes un attieksmes pret pienākumiem. Alojas novadā dzīvo un strādā sociālais darbinieks, kas ir iemantojis romu tautību pārstāvju uzticību, līdz ar to šajā novadā dzīvojošie romu tautības pārstāvji labprāt iesaistījās “Motivācijas programmā”.

**D.Kretalovs** informē, ka tuvākajā laikā ir plānota tikšanās starp KM un LM pārstāvjiem par romu integrācijas pasākumu pilnveidošanu, t.sk. pārrunājot jautājumus par abu nozaru ministriju attīstības plānošanas dokumentos (pamatnostādnēs 2021-2027.gadam) iekļaujamiem pasākumiem romu integrācijas stiprināšanā.

**Tehnisku problēmu dēļ ir pārtraukta SIPKK sēdes translācija**

*SIPKK sēde beidzas plkst. 14.45.*

Pielikumā sēdes materiāli:

1. Nodibinājuma “Baltic Institute of Social Sciences” prezentācija “Ikgadējās nabadzības un sociālās atstumtības mazināšanas rīcībpolitikas izvērtējums (t.sk. par nevienlīdzību sabiedriskā transporta pieejamības jomā izvērtējums)”.
2. KM prezentācija “Labās prakses ekspertu vizīte Lietuvā par romu integrāciju darba tirgū (21.-22.11.2019.)”.
3. NVA prezentācija “Nodarbinātības valsts aģentūras atbalsts romu tautības pārstāvjiem”.

Komitejas vadītājs I. Alliks

Protokolēja Z. Beinare